การค้าชายแดนและผ่านแดน ปี 2564  ขยายตัวเกินเป้ากว่าร้อยละ 30 มูลค่ากว่า 1.7 ล้านล้านบาท
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า การค้าชายแดนและผ่านแดนของไทยในเดือนธันวาคม 2564 มีมูลค่า 141,507 ล้านบาท ขยายตัวร้อยละ 12.92 โดยเป็นมูลค่าการส่งออก 83,517 ล้านบาท และการนำเข้า 57,990 ล้านบาท ขณะที่ทั้งปี 2564 การค้าชายแดนและผ่านแดน มีมูลค่ารวมทั้งสิ้น 1,715,345 ล้านบาท ขยายตัวร้อยละ 30.03 โดยเฉพาะการส่งออกเพิ่มขึ้นกว่าร้อยละ 34.6 คิดเป็นมูลค่า 1,031,330 ล้านบาท ซึ่งเกินกว่าเป้าที่กำหนดไว้ในปี 2564 ที่ร้อยละ 6สำหรับในปี 2565 ตั้งเป้าการส่งออก ผ่านการค้าชายแดนและผ่านแดนไว้ที่ร้อยละ 5-7 คาดว่าการส่งออกจะมีมูลค่าประมาณ 1.10 ล้านล้านบาท โดยปัจจัยสนับสนุนมาจากการประเมินเศรษฐกิจโลกและประเทศเพื่อนบ้านยังมีโอกาสเติบโตอย่างต่อเนื่อง ค่าเงินบาทที่ยังอ่อนค่า รวมทั้งการใช้ประโยชน์จากการให้บริการรถไฟ ลาว-จีน ซึ่งจะช่วยให้การส่งออกสินค้าไทยไปจีนทำได้สะดวกมากขึ้นนอกจากนี้ การทำงานร่วมกันอย่างใกล้ชิด ระหว่างกระทรวงพาณิชย์กับภาคเอกชนที่จะเดินหน้าต่อไปอย่างเข้มข้น และการเร่งรัดเปิดด่านชายแดนเพิ่ม ซึ่งปัจจุบันมี 97 ด่าน  เปิดแล้ว 48 ด่าน และมีเป้าหมายเปิดในปีนี้อีก 12 ด่าน ซึ่งจะเร่งรัดต่อไป อย่างไรก็ตามยังมีปัจจัยเสี่ยงที่สำคัญ เช่น สถานการณ์โอมิครอน ซึ่งจะมีผลกระทบต่อการเปิด-ปิดด่านและสถานการณ์การเมืองและเศรษฐกิจในเมียนมา ที่อาจมีผลกระทบต่อการส่งออกสินค้าชายแดนไทยไปเมียนมาได้